ཁྱེད་ཀྱི་ལན་དོན་ཚན་གཉིས་པར་བལྟས་ནས་ཕྲན་ལ་སླར་ཡང་སེམས་ཤུགས་འཕར་མ་ཞིག་སྟེར་སོང་བ་དང་།ཕྲན་ནས་ཀྱང་མུ་འཐུད་ཨུ་ཚུགས་ཀྱི་བྲིས་རྩིས་ཡོད།ཧོང་ཀོང་དང་ཟི་ཁྲོན་གཉིས་ཀྱི་སྒེར་ལངས་ལ་ཁྱེད་ནས་རེ་བ་ཆེན་པོ་མེད་པའི་རྒྱུ་མཚན་ཅི་ཞིག་ཡིན་ནམ།ཁྱེད་ནས་རྒྱ་ནག་དེ་སྔ་སོག་པོ་དང་།མན་ཆིང་།དབྱིན་ཇི།ཉི་ཧོང་སོགས་ཀྱི་དབང་བསྒྱུར་འོག་ལོ་ངོ་བརྒྱ་ཕྲག་བརྒལ་བར་དཀའ་ངལ་མྱངས་པ་རེད་གསུངས་འདུགཡིན་ཡང་བོད་ཀྱི་བཙན་པོའི་དུས་རབས་སྐབས་ཀྱང་རྒྱ་ནག་ནི་བོད་ཀྱི་དབང་བསྒྱུར་འོག་དུས་ཚོད་མི་ཉུང་བ་ཞིག་བསྐྱལ་ཡོད་པའི་ལོ་རྒྱུས་འདུགདེ་གང་འདྲ་ཡིན་ནམ།ཉེ་དུས་ཕྲན་ནས་མན་ཆིང་ཁང་ཤིའི་རྒྱལ་རབས་ཀྱི་གློག་བརྙན་བལྟས་པ་ཡིན།དཔེ་རང་ཡག་པོ་འདུགཁྱེད་ནས་ཀྱང་མན་ཆིང་རྒྱལ་རབས་སྐབས་ཀྱི་ལྷ་རྗེ་ཞི་ལའི་ལ་གཟིགས་པ་འདྲ།ཕྲན་ལ་ཁང་ཤིའི་རྒྱལ་རབས་ནས་སློབ་དགེ་གང་མིན་ཚད་རག་བྱུང་།རྒྱལ་སྲིད་སྐྱོངས་སྟངས་དང་།རྒྱལ་སྲིད་སྐྱོངས་སྐབས་དཀའ་ངལ་ག་ཚོད་ཡོད་མེད།འཆར་གཞི་གྲུབ་སྟངས་སོགས་ཕྱོགས་མང་པོ་ནས་སློབ་དགེ་རག་བྱུང་།ཁྱེད་ཀྱི་ལྷ་རྗེ་ཞི་ལའི་ལ་གློག་བརྙན་གཟིགས་ནས་གཟིགས་ཚུལ་གང་འདྲ་བྱུང་ཡོད་ན།ལོ་རྒྱུས་ཀྱི་དེབ་ཐེར་ནང་ལ་མན་ཆིང་ལ་མན་ཇུ་ཞེས་འབྲི་འདུག་པ་དང་།གློག་བརྙན་ནང་མན་ཆིང་ཞེས་འབོད་ཀྱིས་འདུགདེར་ཁྱད་པར་འདྲ་ཡོད་ན།ཁྱེད་ནས་གསར་བརྗེའི་སྐབས་བོད་ནང་ལ་གཏོར་སྐྱོན་མ་ཕྱིན་པ་གཅིག་ཀྱང་མེད་པ་ཚིགས་ཐག་ཆོད་པོས་གསུངས་པ་ནི་བརྒྱ་ཆ་བརྒྱ་བདེན་པ་ཨེ་ཡིན་ན།ཕྲན་ལ་ལོ་རྒྱུས་གང་ཡང་བཤད་རྒྱུ་མེད་ཀྱང་དོགས་པ་བྱུང་བ་ཙམ་ཡིན།གསར་བརྗེའི་སྐབས་བོད་ཀྱི་རིག་དངོས་གཏོར་ཤིག་གཏོང་མཁན་མང་ཆེ་བ་ནི་བོད་མི་རང་ཡིན་པ་རྒན་པ་ཚོས་བཤད་ཀྱིས་འདུགགདན་ས་དགའ་ལྡན་ལྟ་བུ་ཆ་བཞག་ན་གཏོར་མཁན་བོད་པ་རེད་ཟེར།ཁྱེད་ཀྱི་ཚོད་དཔག་བྱས་ན་ཁྱེད་ཀྱི་མི་ཐོག་འདིར་བོད་ལ་ལོག་ཐུབ་རྒྱུའི་རེ་བ་ཡོད་གསུངས་པ་དེར་ཕྲན་ལ་དགའ་ཚོར་ཅུང་ཙམ་བྱུང་།ཡིན་ཡང་འགའ་ཞིག་གིས་༸གོང་ས་མཆོག་ནས་དེ་སྔ་ཕྱི་ལོ་བརྒྱད་ཅུའི་གཡས་གཡོན་དུ་ལོ་ཁ་ཤས་ཤིག་གི་རྗེས་སུ་ང་ཚོ་གཞིས་བྱེས་མཉམ་འཛོམས་ཡོང་གིས་རེད་གསུངས་པ་འདིར་ད་ཆ་འགའ་ཞིག་གིས་སེམས་ནང་མ་འདོད་པའི་རྣམ་འགྱུར་ཏོག་ཙམ་ཡོད་པ་འདྲ།དེའི་ཐོག་དགོངས་ཚུལ་ག་རེ་ཡོན་ན།གོང་དུ་བྲིས་པའི་ཚིག་དང་།བརྗོད་བྱ་རྒྱབ་སྟངས།སུམ་རྟགས་འགྲོ་སྟངས་ཀྱི་ཐད་ནོར་འཁྲུལ་ཡོད་ན་ཁྱེད་ནས་ངེས་པར་དུ་དག་བཅོས་གནང་རོགས་ཞུ་རྒྱུ་ཡིན།ཐུགས་རྗེ་ཆེ།